CELEX: 32013D0272
Language: mt
Date: 2013-05-22 00:00:00
Title: 2013/272/UE: Deċiżjoni tal-Kunsill Ewropew tat- 22 ta’ Mejju 2013 dwar in-numru ta’ membri tal-Kummissjoni Ewropea

18.6.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 165/98
            
         DEĊIŻJONI TAL-KUNSILL EWROPEW
   tat-22 ta’ Mejju 2013
   dwar in-numru ta’ membri tal-Kummissjoni Ewropea
   (2013/272/UE)
   IL-KUNSILL EWROPEW,
   Wara li kkunsidra t-Trattat li jistabblixxi l-Unjoni Ewropea, b’mod partikolari l-Artikolu 17(5) tiegħu,
   Billi,
   
               (1)
            
            
               Fil-laqgħat tiegħu tal-11-12 ta’ Diċembru 2008 u t-18-19 ta’ Ġunju 2009, il-Kunsill Ewropew innota t-tħassib tal-poplu Irlandiż rigward it-Trattat ta’ Lisbona u għalhekk qabel li, dment li t-Trattat ta’ Lisbona jidħol fis-seħħ, tittieħed deċiżjoni, f’konformità mal-proċeduri legali meħtieġa, sabiex il-Kummissjoni tkompli tinkludi ċittadin wieħed minn kull Stat Membru.
            
         
               (2)
            
            
               Id-deċiżjoni dwar in-numru ta’ membri tal-Kummissjoni għandha tiġi adottata fi żmien debitu qabel il-ħatra tal-Kummissjoni li għandha tibda bid-dmirijiet tagħha fil-1 ta’ Novembru 2014.
            
         
               (3)
            
            
               L-implikazzjonijiet ta’ din id-Deċiżjoni għandhom jinżammu taħt analiżi,
            
         ADOTTA DIN ID-DEĊIŻJONI:
   Artikolu 1
   Il-Kummissjoni għandha tikkonsisti minn numru ta’ membri, inkluż il-President u r-Rappreżentant Għoli tal-Unjoni għall-Affarijiet Barranin u l-Politika ta’ Sigurtà, ugwali għan-numru ta’ Stati Membri.
   Artikolu 2
   Il-Kunsill Ewropew għandu janalizza din id-Deċiżjoni, fid-dawl tal-effett tagħha fuq il-funzjonament tal-Kummissjoni, fi żmien adegwat qabel il-ħatra tal-ewwel Kummissjoni wara d-data tal-adeżjoni tat-tletin Stat Membru jew il-ħatra tal-Kummissjoni li għandha tieħu post dik li għandha tibda d-dmirijiet tagħha fil-1 ta’ Novembru 2014, skont liema tiġi l-ewwel.
   Artikolu 3
   Din id-Deċiżjoni għandha tidħol fis-seħħ fil-jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
   Għandha tapplika mill-1 ta’ Novembru 2014.
   
      Magħmul fi Brussell, it-22 ta’ Mejju 2013.
      
         
            Għall-Kunsill Ewropew
         
         
            Il-President
         
         H. VAN ROMPUY